3. schôdza NR SR - 4. deň - piatok - A. dopoludnia
Dátum: 2010-08-06
Poslanec: Záhumenský, Marian (SMER - SD)
Druh vystúpenia: Vystúpenie v rozprave

Dobré ráno, pán predsedajúci. Vážení členovia vlády, kolegyne, kolegovia, pokračoval by som vo svojom včerajšom prerušenom vystúpení, kde som skončil pri bode a záväzku vlády, že zruší poplatok za vyňatie pôdy z pôdneho fondu. Kým som povedal, že žiadna zo súčasných vládnych strán nemá takýto bod vo volebnom programe, ba opačne, KDH deklaruje, že bude chrániť poľnohospodársky pôdny fond, takisto deklaruje to aj MOST - HÍD, že bude sa snažiť využívať šedé parky a deklaruje, že zastaví výstavby na zelených lúkach, tak úplne protikladom toho je tento záväzok vlády, že zruší poplatok za vyňatie pôdneho fondu. Práve z tohto dôvodu vláda Roberta Fica zaviedla poplatok, aby sa obmedzilo preraďovanie najkvalitnejšej poľnohospodárskej pôdy a nezastavala sa, povedzme, Trnavská tabuľa logistickými centrami a inými závodmi, ktoré sú dôležité, ale myslím si, že Slovensko má dosť menej kvalitnej pôdy, preto, aby mohla bežať aj výstavba, ale aby sme si to najcennejšie, ktoré z hľadiska pôdneho fondu na Slovensku máme, sme si ho mohli uchrániť. Argumentácia, že zavedenie poplatku za záber pôdy aj tak nepriniesla žiadny efekt, lebo sa vybralo málo peňazí za záber pôdy, je práve skutočnosť potvrdzujúca to, že tento zákon má efekt, lebo obmedzilo to, aby investori sa orientovali na najkvalitnejšiu pôdu, lebo musia platiť za ne veľké poplatky a úplne 100-percentný efekt by bol, keby sa nevybrali žiadne peniaze. Cieľom nebolo vybrať peniaze alebo čo najviac peňazí za záber pôdy, ale cieľom bolo obmedziť zastavovanie najkvalitnejšej pôdy, a tým, že ten výber bol malý, tak práve svedčí o tom, že tento zákon priniesol svoj efekt. Ale ja si osobne myslím, že cieľom tohto bodu programového vyhlásenia vlády je to, aby ľudia, ktorí získali veľké pozemky v reštitúciách, aby ich mohli premeniť na stavebné pozemky a výhodnejšie predať. Lebo ak má investor zaplatiť veľký poplatok za vyňatie pôdy z pôdneho fondu a ešte aj zaplatiť veľa peňazí za stavebnú parcelu, tak to nie je možné a ľudia, ktorí vlastnia veľké pozemky v najúrodnejších oblastiach Slovenska tým by prišli o značnú časť výnosu z tej pôdy, ktorú vlastnia. Takže, myslím si, že toto je hlavný cieľ tohto kroku a, bohužiaľ, Slovensko doplatí na to tým, že sa najúrodnejšia pôda zastavia logistickými centrami. Čo sa týka lesnej politiky, tak programové vyhlásenie vlády sa zoberá okrajovými záležitosťami, tak ako väčšinou v celej tej poľnohospodárskej oblasti, aj v lesnej politike venuje veľkú pozornosť okrajovým záležitostiam, ktoré sú tiež dôležité alebo potrebné. Je dobré, keď sa venuje aj týmto, ale nič nehovorí o zásadných otázkach hospodárenia s lesným pôdnym fondom, nehovorí o spracovaní dreva, ochrany prírody a skĺbenie ochrany prírody s využívaním lesa atď. Toto je to, čo v programovom vyhlásení vlády chýba a čo si myslím, že je nie je dobré pre občanov, že nevedia, ako sa bude vláda správať a bude musieť počkať na konanie vlády, akým spôsobom bude postupovať. A čo zase na druhej strane, čomu sa venuje vláda, je to, že vyzdvihuje mimo produkčnú funkciu lesa ako je turizmus. Áno, je to jedna z jeho produkčných funkcií lesa, je tiež potrebná, ale nie rozhodujúca, aj keď je dôležité, aby ľudia mohli využívať les na rekreáciu. A v tejto súvislosti vláda deklaruje, že zruší obmedzenie vjazdu cyklistov na lesné cesty. Ja len chcem uistiť vládu, že jeden bod programu majú splnený, lebo žiadny zákon, ani žiadny predpis nikdy nezakazoval vjazd cyklistov na lesné cesty a ani dneska nezakazuje na žiadnu cestu žiadnemu cyklistovi vjazd. To znamená, že neexistuje legislatíva, ktorá by zakazovala vjazd cyklistov na lesné cesty. Skôr si myslím, že to je taký predvolebný sľub, že čosi pre občanov urobíme, ale ktorý neviem či sa dá splniť, lebo ťažko niečo rušiť, čo nebolo zakázané. Ale jednoducho na lesné cesty cyklisti môžu chodiť, vždy mohli chodiť a nikto im ich nikdy neobmedzil. Čo sa týka životného prostredia, iba dve poznámky. Jedna je opäť v deklaratívnej rovine, že vláda zastaví plánovanú výstavbu ropovodu cez Žitný ostrov. Skôr to je taký predvolebný sľub pre voličov, že vláda alebo strany, ktoré deklarovali, sa stavali do polohy ochrancov, ale opäť to, čo platí pri vjazde cyklistov na lesné cesty, platí aj pri výstavbe ropovodu cez Žitný ostrov. Nikto nikdy nezačal žiadne konanie o výstavbe ropovodu cez Žitný ostrov. Nebol urobený jediný úkon žiadnej vládnej inštitúcie, žiadnej štátnej inštitúcie, či už z hľadiska povoľovania, územného plánu alebo niečo podobné, proste, že by bolo urobené z pohľadu výstavby ropovodu cez Žitný ostrov. Dokonca vláda Roberta Fica deklarovala, že nebude realizovať výstavbu ropovodu. Ak by ste mali v programovom vyhlásení vlády napísané, že vláda nebude, nezrealizuje alebo nebude vykonávať výstavbu ropovodu cez Žitný ostrov, tak by to bol záväzok vlády, že bude, aký postoj zaujme k tomu, ak investorské skupiny si dajú robiť štúdiu a chcú a s nejakým podobným zámerom uvažujú. Tak, ako deklarovala vláda Roberta Fica, že takýto zámer nebude realizovať. Ak by to bol váš záväzok, tak je to úplne legitímne. Ale stavať do polohy, že zastavíte plánovanú výstavbu, ťažko sa niečo zastavuje, čo nebolo začaté. A je tam ešte ďalší bod, ktorý, musím povedať, že chválim, ale je to vlastne naprávanie škody, ktorú ste spôsobili pri vašom pôsobení, v poslednom pôsobení vo vláde. A to je, že obmedzíte alebo nejakým spôsobom v Európskej únii sa vám podarí zmeniť medzinárodné zmluvy, ktorými sa Slovensko zaviazalo v oblasti chránených území, či je to chránené vtáčie územia, alebo územia európskeho významu alebo územia, ktoré sú zaradené do Natury 2000. Vo vašom pôsobení v predchádzajúcich vládach ste Slovensko zaviazali, aby chránilo takú rozsiahlu časť územia Slovenska, na ktoré nemá táto ekonomika ani peniaze a ani také bohaté krajiny, ako je Rakúsko alebo Nemecko, si nedovolia také vysoké percento územia chrániť. Keďže je to nereálne a mnohé územia vlastne ani nie sú v takom význame, aby ich bolo nutné chrániť cez medzinárodné dohody, tak ste pochopili, že by bolo dobré obmedziť tie územia a skutočne to, čo je cenné treba chrániť. Lebo ak toho územia je strašne veľa a nie sú na to financie, tak jednoducho sa nechráni nič. A to je ten problém. Čo je cenné chráňme, čo sa dá využívať na hospodárske využívanie v rôznom stupni, tak to je treba povoliť. Ja vám držím palce, ak sa vám podarí tento váš záväzok z minulosti a škodu, chcem povedať, ktorú si Slovensko spôsobí, aby ste si ju uvedomili. To je prvé pozitívne poznanie, že to bolo zlé rozhodnutie, to bolo chybné rozhodnutie a že sa ho snažíte napraviť a skutočne vám držím palce, aby sa vám to podarilo, aj keď vážne pochybujem o tom, či by Európska únia súhlasila so zmenou medzinárodnej zmluvy, ktorou sa Slovensko zaviazalo. Čiže, z týchto dôvodov, ktoré som aj včera uviedol, aj dnes, vážená vláda, chcem povedať, že ak budete napĺňať, a najmä, poľnohospodársky program podľa vzoru vašich predchádzajúcich vlád z rokov 1998 až 2006, keďže toto programové vyhlásenie vlády vám to umožňuje a nedávate v ňom jasnú odpoveď na to, ako sa budete v tejto oblasti správať, tak, pán podpredseda vlády a minister financií kedysi uviedol, že aj Hongkong neprodukuje potraviny a ľudia tam nehladujú a majú dosť potravín, tak si myslím, že sa vám podarí aj zo Slovenska tento Hongkong urobiť. Ale nie tak ekonomicky Slovensko vyspelé ako je Hongkong, ale tak závislé na dovoze potravín, ako ich dováža Hongkong. Napriek tomu, že deklarujete, že až 86 % územia Slovenska je vidieckeho charakteru, a tento vidiek zostane opustený, vyľudnený, zostarnutý, s veľmi zlou úrovňou a podmienok ľudí na život. Z týchto dôvodov toto programové vyhlásenie vlády nemôžem podporiť. Ďakujem za pozornosť. (Potlesk.)